นายกรัฐมนตรี  ยืนยันไม่กังวลและพร้อมชี้แจงการอภิปรายทั่วไปโดยไม่ลงมติ 17-18 กุมภาพันธ์นี้
นายธนกร วังบุญคงชนะ โฆษกประจำสำนักนายกรัฐมนตรี ชี้แจงว่า พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้พรรคร่วมรัฐบาลเข้าร่วมการอภิปรายทั่วไปโดยไม่ลงมติ ในวันที่ 17-18 กุมภาพันธ์ 2565 นี้ ซึ่งนายกรัฐมนตรีพร้อมที่จะชี้แจงในทุกเรื่องและไม่กังวลเรื่องใดเป็นพิเศษ พร้อมมองว่าการพูดและการแสดงใดๆ ในสภาเป็นเรื่องของสังคม โดยให้ขอติดตามว่าจะมีฝ่ายใดเสนอนับองค์ประชุมหรือไม่ ส่วนในเดือนพฤษภาคมนี้ ที่ฝ่ายค้านจะยื่นญัตติขอเปิดอภิปรายไม่ไว้วางใจ รัฐบาลเตรียมเรื่องเสียงการลงมติอย่างไร รวมถึงกระแสข่าว 260 เสียงในโพยของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย จะสามารถช่วยได้จริงหรือไม่นั้น นายกรัฐมนตรี ชี้แจงว่าสนใจแต่เพียงว่าจะทำวันนี้และวันพรุ่งนี้ให้ดีขึ้นอย่างไร และเร่งแก้ไขปัญหาความเดือดร้อนของประชาชนประเทศชาติ ส่วนเรื่องคะแนนเสียง เรื่องพรรคการเมือง เป็นเรื่องของสภา และ ส.ส. ขณะเดียวกันที่มีการวิเคราะห์กันว่าโพย 260 เสียง น่าจะเป็นเสียงสนับสนุนนายอนุทิน ให้เป็นนายกรัฐมนตรี หากเกิดอุบัติเหตุทางการเมืองมากกว่านั้น นายกรัฐมนตรี ชี้แจงว่า เป็นเรื่องของการวิเคราะห์ สิ่งสำคัญอยู่ที่ประชาชน